CELEX: 
Language: hr
Date: 2019-08-01 00:00:00
Title: DELEGIRANA UREDBA KOMISIJE (EU) …/... o dopuni Uredbe (EU) 2016/2031 Europskog parlamenta i Vijeća izradom popisa prioritetnih štetnih organizama

OBRAZLOŽENJE
            
            
               1.KONTEKST DELEGIRANOG AKTA
            
            
               Člankom 6. stavkom 2. Uredbe (EU) 2016/2031 Europskog parlamenta i Vijeća o zaštitnim mjerama protiv organizama štetnih za bilje
                  1
                Komisija se ovlašćuje za donošenje delegiranih akata o dopuni te uredbe izradom popisa prioritetnih štetnih organizama. 
            
            
               Prioritetni štetni organizmi su oni karantenski štetni organizmi Unije koji imaju najozbiljniji potencijalni gospodarski, okolišni ili socijalni učinak na područje Unije. Kriteriji za njihovo određivanje utvrđeni su u odjeljku 2. Priloga I. toj uredbi. Zbog njihova ozbiljnog učinka Uredbom (EU) 2016/2031 utvrđuje se obveza intenzivnijeg nadzora (članak 24.), kriznih planova (članak 25.) i simulacijskih vježbi (članak 26.).
            
            
               Kako bi utvrdila popis prioritetnih štetnih organizama, Komisija je provela procjenu na temelju metodologije koju su razvili Zajednički istraživački centar (JRC) Komisije i Europska agencija za sigurnost hrane (EFSA). Tom se metodologijom uzimaju u obzir vjerojatnost širenja i udomaćivanja te posljedice koje bi procijenjeni štetni organizmi mogli imati za područje Unije. Uzima se u obzir činjenica da kriteriji navedeni u predmetnoj uredbi obuhvaćaju višestruke dimenzije (gospodarska, socijalna i okolišna) te da svaka od njih obuhvaća višestruke učinke.
            
            
               Na temelju navedene procjene i rezultata savjetovanja s javnošću provedenoga na portalu Bolja regulativa Komisija predlaže popis 20 prioritetnih štetnih organizama, koji su navedeni u Prilogu ovoj Uredbi.
            
            
               2.SAVJETOVANJA PRIJE DONOŠENJA AKTA
            
            
               Komisija se 16. siječnja 2018., 9. srpnja 2018., 9. siječnja 2019., 24. travnja 2019., 27. svibnja 2019. i 9. srpnja 2019. savjetovala sa Stručnom skupinom za zdravlje bilja.
            
            
               Ovaj nacrt delegiranog akta bio je predmet savjetovanja s javnosti provedenog u razdoblju od 6. lipnja do 4. srpnja 2019. na portalu Bolja regulativa. Ukupno je zaprimljeno 49 odgovora, koji su javno dostupni.
            
            
               3.PRAVNI ELEMENTI DELEGIRANOG AKTA
            
            
               Delegiranim aktom predviđa se izrada popisa prioritetnih štetnih organizama u skladu s člankom 6. stavkom 2. Uredbe (EU) 2016/2031.
            
            
               DELEGIRANA UREDBA KOMISIJE (EU) …/...
            
            
               оd 1.8.2019.
            
            
               o dopuni Uredbe (EU) 2016/2031 Europskog parlamenta i Vijeća izradom popisa prioritetnih štetnih organizama
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ
                  2
               , a posebno njezin članak 6. stavak 2.,
            
            
               budući da:
            
            
               (1)U skladu s člankom 6. stavkom 2. Uredbe (EU) 2016/2031 Komisija je ovlaštena izraditi popis prioritetnih štetnih organizama. 
            
         
         
            
               (2)Prioritetni štetni organizmi su karantenski štetni organizmi Unije koji ispunjavaju sve sljedeće uvjete: prvo, nije poznato da su prisutni na području Unije ili je poznato da su prisutni na ograničenom dijelu tog područja ili je njihova prisutnost ondje oskudna, nepravilna, izolirana i rijetka; drugo, imaju najozbiljniji potencijalni gospodarski, okolišni ili socijalni učinak na područje Unije i, treće, uvršteni su na popis prioritetnih štetnih organizama.
            
            
               (3)Komisija je provela procjenu kako bi utvrdila koje štetne organizme treba uvrstiti na popis prioritetnih štetnih organizama. Ta se procjena temeljila na metodologiji koju su razvili Zajednički istraživački centar Komisije i Europska agencija za sigurnost hrane. 
            
            
               (4)Ta metodologija uključuje kompozitne pokazatelje i analizu višestrukih kriterija. U obzir se uzimaju, za područje Unije, vjerojatnost širenja i udomaćivanja te posljedice procijenjenih štetnih organizama. Osim toga, metodologijom se uzimaju u obzir kriteriji navedeni u odjeljku 1. točki 2. i odjeljku 2. Priloga I. Uredbi (EU) 2016/2031, kojima su obuhvaćene gospodarska, socijalna i okolišna dimenzija. 
            
            
               (5)Pri procjeni su uzeti u obzir rezultati dobiveni primjenom metodologije Komisijina Zajedničkog istraživačkog centra i Europske agencije za sigurnost hrane te savjetovanja s javnosti na portalu Bolja regulativa. Provedenom procjenom utvrđeno je 20 štetnih organizama koji imaju najozbiljniji potencijalni gospodarski, okolišni ili socijalni učinak na područje Unije.
            
            
               (6)Nadalje, za te štetne organizme nije poznato da su prisutni na području Unije ili je poznato da su prisutni na ograničenim dijelovima tog područja ili je njihova prisutnost ondje oskudna, nepravilna, izolirana i rijetka.
            
            
               (7)Stoga je primjereno navesti te štetne organizme na popisu u Prilogu ovoj Uredbi.
            
            
               (8)Kako bi se osigurala dosljedna primjena svih pravila koja se odnose na karantenske štetne organizme Unije, ova bi se Uredba trebala primjenjivati od istog datuma kao i Uredba (EU) 2016/2031, odnosno od 14. prosinca 2019.,
            
            
               DONIJELA JE OVU UREDBU:
            
            
               Članak 1.
               Popis prioritetnih štetnih organizama
            
            
               Popis prioritetnih štetnih organizama iz članka 6. stavka 2. Uredbe (EU) 2016/2031 naveden je u Prilogu ovoj Uredbi.
            
            
               Članak 2.
               Stupanje na snagu i primjena
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Primjenjuje se od 14. prosinca 2019.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 1.8.2019.
            
            
               
                     Za Komisiju
               
               
                     Predsjednik
                     Jean-Claude JUNCKER
               
               
            
         
         
            
                  
                     (1)
                  
                        Uredba (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (SL L 317, 23.11.2016., str. 4.).
               
               
                  
                     (2)
                  
                        SL L 317, 23.11.2016., str. 4.
               
            
      
    ---documentbreak--- 
      
         
         
            
               PRILOG
                  Popis prioritetnih štetnih organizama 
            
            
               Agrilus anxius Gory
            
            
               Agrilus planipennis Fairmaire
            
            
               Anastrepha ludens (Loew)
            
            
               Anoplophora chinensis (Thomson)
            
            
               Anoplophora glabripennis (Motschulsky)
            
            
               Anthonomus eugenii Cano
            
            
               Aromia bungii (Faldermann)
            
            
               Bactericera cockerelli (Sulc.)
            
            
               Bactrocera dorsalis (Hendel)
            
            
               Bactrocera zonata (Saunders)
            
            
               Bursaphelenchus xylophilus (Steiner et Bührer) Nickle et al.
            
            
               CandidatusLiberibacter spp., uzročnik bolesti citrusa Huanglongbing/zelenjenja citrusa
            
            
               Conotrachelus nenuphar (Herbst)
            
            
               Dendrolimus sibiricus Tschetverikov
            
            
               Phyllosticta citricarpa (McAlpine) Van der Aa
            
            
               Popillia japonica Newman
            
            
               Rhagoletis pomonella Walsh
            
            
               Spodoptera frugiperda (Smith)
            
         
         
            
               Thaumatotibia leucotreta (Meyrick)
            
            
               Xylella fastidiosa (Wells et al.)